Predkladacia správa

	Správa je predložená na základe uznesenia vlády Slovenskej republiky č. 292/2006 z 5. apríla 2006.

Správa analyzuje činnosť zástupcu Slovenskej republiky pred Európskym súdom pre ľudské práva, stav konania o sťažnostiach proti Slovenskej republike pred Európskym súdom pre ľudské práva (ďalej len „Súd) a výkon rozsudkov Súdu.

Správa bola spracovaná na základe spisovej dokumentácie a ďalších relevantných podkladov. Z celkového počtu 323 sťažností notifikovaných vláde od roku 1993 je 153 vecí skončených a 170 vecí otvorených. Z tohto počtu v 77 prípadoch Výbor ministrov Rady Európy dohliada nad výkonom právoplatných rozsudkov alebo rozhodnutí o uzavretí zmieru prijatých vo vzťahu k Slovenskej republike, v 12 prípadoch rozsudok Súdu ešte nenadobudol právoplatnosť a v 81 prípadoch Súd skúma prijateľnosť a podstatu sťažností.

Z prípadov, ktoré boli notifikované vláde Súd v roku 2006 rozhodol celkovo 58 prípadov proti Slovenskej republike, z toho v 34 prípadoch konštatoval porušenie niektorého z článkov Dohovoru na ochranu ľudských práv a základných slobôd (ďalej len „Dohovor“) zo strany Slovenskej republiky,  v 13 prípadoch Súd sťažnosti odmietol z dôvodov neprijateľnosti, v 7 prípadoch sťažnosti vyčiarkol zo zoznamu a v 4 prípadoch sa konanie skončilo uzatvorením zmieru.

Z celkového počtu 34 rozsudkov Súd v 30 prípadoch rozhodol o porušení článku 6 ods. 1 Dohovoru, zaručujúceho právo na spravodlivé súdne konanie (z toho v 30 prípadoch Súd konštatoval porušenie práva na prerokovanie veci v primeranej lehote a v 1 prípade aj porušenie práva na spravodlivé súdne konanie v užšom slova zmysle). V 3 prípadoch Súd rozhodol, že Slovenská republika porušila článok 8 Dohovoru, t.j. právo na rešpektovanie súkromného a rodinného života, v 2 prípadoch rozhodol o porušení článku 10 Dohovoru, t.j. slobody prejavu, v 4 prípadoch rozhodol o porušení článku 13 Dohovoru, t.j. práva na účinný prostriedok nápravy, a v 1 prípade o porušení článku 14 Dohovoru, t.j. zákazu diskriminácie. 

Prílohy k správe tvorí zoznam a stručný popis rozsudkov vyhlásených v roku 2006, zoznam sťažností notifikovaných vláde v roku 2006 a tabuľka poskytujúca prehľad o finančných čiastkach vyplatených sťažovateľom ako spravodlivé zadosťučinenie alebo ako súčasť uzavretého zmieru.

Správa ako informatívny materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.